Para outras páxinas con títulos homónimos véxase: Polifemo (homónimos).
**Polifemo** (por veces chamado *Eufemo*), fillo de Élato e Hipe (ou Hipea), foi un lápita (pobo que habitaba os montes da Tesalia grega) que participou na loita contra os centauros e na expedición dos argonautas. Hixino descríbeo así: "*Polifemo, tesalio da cidade de Larisa, fillo de Élato e de Hipea, filla de Antipo, tardo de pés*.

O seu pai divino foi o deus Poseidón, aínda que quedou como fillo do humano Élato e irmán de Ceneo.

Casou con Laónome que está considerada como filla de Anfitrión e Alcmena e, por tanto, unha irmá de Heracles.

Cando Polifemo era aínda novo foi un dos invitados á voda de Pirítoo e loitou contra os centauros cando estes intentaron violar á noiva, Hipodamía. O vello Néstor, conselleiro de Agamenón durante a Guerra de Troia e que gustaba contar as súas *batallitas* de cando era aínda mozo, lembra así esta xeración de heroes cando recrimina a actitude de Agamenón e de Aquiles:

> 
> 
> "*Oíde, pois ambos sodes máis novos ca min. En tempos tratei con homes máis aguerridos ca vós e nunca me fixeron de menos, guerreiros como os que nunca volvín a ver nin nunca verei, como Pirítoo, Driante, pastor de xentes, Ceneo, Exadio, **Polifemo**, a un deus semellante, e o exida Teseo, semellante ós inmortais. Foron aqueles os homes máis fortes que medraron sobre a terra, os máis fortes e os que contra os máis fortes combateron, contra os montaraces centauros, ós que deron morte de forma espantosa*"
> *Ilíada* I, 259-269
> 

Rapto de Hilas polas ninfas (mosaico romano de Carranque, Toledo)
Posteriormente, Polifemo foi un dos heroes que participou na expedición dos argonautas ás ordes de Xasón, xunto a moitos outros, entre outros o mesmo Heracles. Pero resulta que ó facer escala en Misia, Hilas, o preferido de Heracles, foi buscar auga e foi capturado por Dríope e outras ninfas, namoradas da súa fermosura. Polifemo, primeiro, e Heracles, despois, buscárono por canto sitio hai, sen atopar máis rastro que o cántaro caído xunto á fonte. Como fose que á mañá seguinte seguían buscando, Xasón ordenou saír ó mar abandonando a Heracles e Polifemo en terra.

Tras este episodio, Heracles regresou ós seus traballos e Polifemo estableceuse en Pegas, e levantou a cidade de Cío, onde reinou ata a súa morte á mans dos cálibes. Enterrárono na beira do mar baixo un álamo

Notas
-----

1. ↑  Grimal. s. v. *Laónome*.
2. ↑  Hixino: *Fábulas* 14.
3. ↑  Pai tamén doutro Polifemo, o afamado ciclope que cegou Odiseo no seu regreso de Troia.
4. ↑  Ceneo naceu muller e foi violada por Poseidón. Para non verse nunca máis nese transo pediu ó deus que a transformase en home, e Dioniso así o fixo.
5. ↑  Escolio sobre Apolonio de Rodas, *Argonáuticas* I,1241.
6. ↑  Aquí, cando Pseudo-Apolodoro dá a relación dos argonautas, considera a Polifemo e a Eufemo como dous personaxes diferentes: "*Os que se reuniron foron estes:... Eufemo, fillo de Posidón, ... Polifemo, fillo de Élato*" (*Biblioteca* I, 9, 16).
7. ↑  Graves, px. 639; Pseudo-Apolodoro I, 9, 19; Apolonio de Rodas: *Argonáuticas* I, 1240 ss.
8. ↑  Graves, px. 640. Os cálibes eran un pobo que habitaba na actual Armenia, a medio camiño entre o Caspio e o Mar Negro.
9. ↑  Apolonio de Rodas: *Argonáuticas* IV, 1470–1477.

Véxase tamén
------------

### Bibliografía

* Grimal, Pierre (1981, 1ª ed; 2017, 7ª reimpr.). *Diccionario de mitología griega y romana*. Paidós. ISBN 9788449324574.  *(en castelán)*
* Graves, Robert (2019). *Los mitos griegos*. Gredos. ISBN 9788424999940.  *(en castelán)*
* Hixino (2009). *Fábulas mitológicas*. Alianza Editorial. ISBN 9788420650722.  *(en castelán)*
* Homero (trad. Óscar Martínez García) (2010, 1ª ed; 2013, 3ª reimpr.). *Ilíada*. Alianza Editorial. ISBN 9788420678344.  *(en castelán)*
* Pseudo-Apolodoro (2016 (3ª ed)). *Biblioteca mitológica*. Alianza Editorial. ISBN 9788491044277.  *(en castelán)*

|  |  |
| --- | --- |
| Control de autoridades | 
* Wd: Q2627407
* BMT: 198456
* IMDb: ch0295499

 |